నిధుల సమీకరణలో జివికె గ్రూపు!
- విదేశాల్లో విమానాశ్రయాల అభివృద్ధిపై దృష్టి
- సంస్థ వైస్‌ ఛైర్మన్‌ జి.వి. సంజరు రెడ్డి
న్యూఢిల్లీ : విమానశ్రయాల వ్యాపారంలో పెట్టుబడుల కోసం జివికె పవర్‌, ఇన్‌ఫ్రాస్ట్రక్చర్‌ నిధులు సమీకరించే యోచనలో ఉంది. వీటితో ప్రధానంగా ఉన్న అప్పులు చెల్లించాలని భావిస్తున్నామని జివికె గ్రూపు వైస్‌ ఛైర్మన్‌ జివి సంజరు రెడ్డి అన్నారు. ముంబయి ఇంటర్నేషనల్‌ ఎయిర్‌పోర్టు లిమిటెడ్‌ను లిస్టింగ్‌లోకి తీసుకొచ్చే అంశంపై ఆయన మాట్లాడటానికి నిరాకరించారు. ప్రస్తుతం ఈ గ్రూపు రూ.20,000 కోట్ల అప్పుల భారంలో ఉంది. జివికె ఎయిర్‌పోర్టు డెవలపర్స్‌ లిమిటెడ్‌ను లిస్టింగ్‌లో తీసుకురావడానికి రూ.3,000 కోట్ల నిధులు సమీకరించనున్నట్లు ఈ మధ్య కాలంలో వార్తలు వచ్చాయి. 2016 మార్చి 31 నాటికి ముంబయి ఎయిర్‌పోర్టు నుంచి 4 కోట్ల మంది ప్రయాణికులు రాకపోకలు సాగించారని రెడ్డి తెలిపారు. ఇంతక్రితం ఆర్ధిక సంవత్సరంలో 3.64 కోట్ల ప్రయాణికులు నమోదయ్యారు. విదేశాల్లో విమానశ్రయాల అభివృద్ధిపై తమ సంస్థ దృష్టి సారిస్తుందన్నారు. ప్రధానంగా ఇండోనేషియా, ఆఫ్రికా దేశాల్లోని అవకాశాలను పరిశీలిస్తున్నామన్నారు. ఇప్పటికే ఇండోనేషియాలో రెండు విమానాశ్రయాలను అభివృద్ధి చేశామన్నారు. ప్రస్తుతం దేశంలో చత్రపతి శివాజీ ఇంటర్నేషనల్‌ ఎయిర్‌పోర్టు (ముంబయి), కెంపెగౌడ ఇంటర్నేషనల్‌ ఎయిర్‌పోర్టు (బెంగళూరు) విమానశ్రయాలను జివికె అభివృద్ధి చేసి నిర్వహిస్తోంది. ఈ గ్రూపు ప్రస్తుతం విమానాశ్రయాలు, ఇంధనం, రిసోర్సేస్‌, రవాణ, హాస్పిటాలిటీ, లైఫ్‌ సైన్సెస్‌ రంగాలను వేరు చేయాలనే ఆసక్తితో ఉందని సమాచారం.
మీ స్నేహితులకు రికమెండ్ చెయ్యండి